ועדת המשנה לענייני תכנון ובנייה ברשויות הדרוזיות, כנסת 20, פרוטוקול מספר 2, 2016-07-12 12:30

חמד עמאר: אנחנו פותחים את ישיבת ועדת המשנה לתכנון ובנייה בוועדת הפנים בנושא היישוב עוספיה.

חמד עמאר: היישוב עוספיה, כמו שאר היישובים הדרוזים בנושא תכנון ובנייה, שנים רבות לא התקדמה שום תכנית בנייה ביישובים האלה.

חמד עמאר: ביישוב עוספיה במיוחד, לפני כמה שנים, בגלל חיבורי חשמל וחוסר חיבור חשמל לבתים משפחה שלמה נהרגה, אבא, אמא, ילדה, בעצם נגמרו החיים שלהם בגלל חוסר בטופס 4 לחיבור לחשמל.

חמד עמאר: במקום זה היה להם את הגנרטור בבית ובסוף הגנרטור שהיה צריך לתת להם את האור הרג אותם, אותה משפחה.

חמד עמאר: אנחנו מקבלים הרבה תלונות מתושבים ואני החלטתי להתחיל בעוספיה כי אני יודע את הבעיות שיש בעוספיה, גם עם הפארק של שמורת הטבע, שנמצאים איתנו כאן, נשמע גם אותם, גם כל הנושא של חיבורי חשמל, ששם הבעיה היא מאוד מאוד קשה, הרבה בתים שלא מחוברים לרשת החשמל, גם בעיה של קנסות, מאות אלפי שקלים, מיליוני שקלים בעצם של קנסות ואנחנו לא רואים את זה מתקדם ביישוב עוספיה.

חמד עמאר: לכן אני זימנתי את הדיון הזה, אני אעקוב אחרי הדיון הזה, אני אקדם את כל הנושא של תכנון ובנייה בעוספיה.

חמד עמאר: הישיבה הזו תהיה ישיבה ראשונה בנושא הזה ואנחנו גם נגיע לעוספיה ונבדוק את החסמים שיש לנו בעוספיה.

חמד עמאר: אני הזמנתי בעצמי את ראש המועצה, קיוויתי לראות אותו כאן איתנו, שייתן את ההסברים לנושא ולתת לנו את העמדה של המועצה המקומית עוספיה, חשוב לי לשמוע נציג של המועצה המקומית עוספיה קודם כל ואחר כך אני אתן לחברי הכנסת גם לדבר.

חמד עמאר: אני רוצה לראות איפה אנחנו עומדים, איך אנחנו מתקדמים בתכנון בעוספיה ומה החסמים העיקריים שיש לנו בעוספיה.

חמד עמאר: בבקשה, שם ותפקיד לפרוטוקול.

<בשארה מארון: השם שלי בשארה מארון, אני מהנדס המועצה בעוספיה.

<בשארה מארון: נתחיל מבחינת תכנון שלד, תכניות שלד ותכניות מתאר.

<בשארה מארון: תכנית המתאר אושרה בוועדה המקומית, עברה לוועדה המחוזית - - -

חמד עמאר: מתי היא אושרה בוועדה המקומית?

<בשארה מארון: ב-2014 ועברה לוועדה המחוזית.

<בשארה מארון: היו חסמים מבחינת תחום השיפוט והפארק וכל הנושאים האלה ועכשיו יש רעיון להרחיב את תחום השיפוט ולהרחיב את גבול תכנית המתאר.

<בשארה מארון: היא נמצאת בשלבי בדיקת תנאי סף להפקדה, אבל יש את העניין של הרחבת תחום השיפוט, היו כמה ישיבות, גם בעניין הכביש העוקף, המאושר כבר 30-35 שנים.

<בשארה מארון: כדי לפתור את הבעיה של הכביש העוקף שהוא באמת חסם עיקרי בתכנית מתאר היו כמה ישיבות למציאת חלופות ואנחנו עובדים על כמה חלופות בינתיים.

חמד עמאר: מתי בפעם האחרונה אושרה תכנית מתאר ליישוב עוספיה?

<בשארה מארון: ב-78'.

חמד עמאר: מ-78' עד היום רק אושרה בוועדה המקומית, שהועברה - - -

<בשארה מארון: לא, התכנית האחרונה של היישוב עוספיה היא ב-1978, זו התכנית האחרונה.

<בשארה מארון: הוגשה תכנית מתאר חדשה, עד/300 ואחר כך השם שלה השתנה ל-356 כי הנוסח השתנה, אבל התכנון הוחל גם בזמנו של הד"ר אכרם חסון ואז היא נעצרה וחודש הטיפול בה ב-2012, נדמה לי.

<בשארה מארון: היא עברה את כל ההליכים בוועדה המקומית ועכשיו היא נמצאת בוועדה המחוזית לאישור תנאי סף.

חמד עמאר: כמה בתים נמצאים מחוץ לתכנית המתאר עכשיו?

<בשארה מארון: כמה בתים?

<בשארה מארון: אני חושב שהבעיה בעוספיה ובכרמל בכלל, שאתה לא יכול לספור את זה.

<בשארה מארון: זו המחשבה האישית שלי, אנשים מזדרזים, רוצים להתחתן ולבנות בתים, אז הם קונים אדמה ובונים.

<בשארה מארון: זאת אומרת הבנייה הולכת לפני התכנון ואז באה תכנית המתאר - - -

חמד עמאר: כי אין תכנון.

חמד עמאר: אתה אומר בעצמך, בשנת 78' אושרה תכנית מתאר אחרונה, אז איך אתה רוצה שהוא יחכה עד התכנון?

חמד עמאר: אנחנו מדברים על יותר מ-30 שנה, 40 שנה כמעט.

<בשארה מארון: זה מה שאני אומר.

<בשארה מארון: אנשים רוצים להתחתן, צעירים רוצים להתחתן ואז מתחתנים, בונים בית, אין להם איפה לגור ואז בתכנית המתאר עושים צילום אוויר, עוד שנה עושים עוד צילום אוויר ומתברר שיש עוד בתים חדשים, אז אין - - -

חמד עמאר: תכנית המתאר שעבדתם עליה מכלילה את כל הבתים שנמצאים עכשיו?

<בשארה מארון: לא, כי חייב להיות צילום אוויר חדש, יש בתים חדשים שנבנו.

חמד עמאר: אז אפילו אם תכנית המתאר הזאת תאושר בוועדה מחוזית, מה שהגשתם, היא לא תפתור את הבעיה של כל תושבי עוספיה.

<בשארה מארון: לא תפתור את הכול, כי יש בתים מחוץ לתחום השיפוט.

חמד עמאר: אנחנו מדברים על שכונה מחוץ לתחום השיפוט, או בתים?

<בשארה מארון: בתים ושכונות.

<בשארה מארון: יש שכונות שלמות שהן מחוץ לתחום השיפוט, אנשים בנו שם.

<בשארה מארון: הרי תכנית המתאר לא יכולה לתת לגליזציה למשהו מחוץ לתחום השיפוט, זו החלטה ממשלתית לא לאשר תכניות מפורטות עד להסדרת תחום השיפוט ביישוב.

חמד עמאר: ואיפה אנחנו עומדים בתחום השיפוט?

<בשארה מארון: יש הצעות להרחבת תחום השיפוט ועובדים על זה.

<בשארה מארון: היו כמה ישיבות, זה מתקדם לאט, אבל זה מתקדם.

חמד עמאר: אבל תחום השיפוט ייתן פתרון לכל המשפחות?

<בשארה מארון: חייב לתת פתרון לכל המשפחות.

<בשארה מארון: זו הדעה שלנו.

חמד עמאר: חייב, אבל אתם, מה שהגשתם עכשיו - - -

<בשארה מארון: זה יכלול את כל ה - - - המחשבה במועצה היא לתת מענה לכל הבתים מחוץ לתחום השיפוט.

<בשארה מארון: מחוץ לתחום השיפוט ובפנים, הרי יש גם הרבה בתים בפנים שהם לא מאושרים, לא נכללים בתכניות מאושרות.

<בשארה מארון: אבל הבעיה העיקרית זה הבתים שנמצאים מחוץ לתחום השיפוט.

חמד עמאר: ויש הרבה ושכונות, אתה אומר.

<בשארה מארון: כן, יש הרבה והפתרון הוא הרחבת תחום השיפוט.

חמד עמאר: ידוע לך, כמהנדס העירייה, כמה קנסות משלמים התושבים?

<בשארה מארון: ידוע לי שאנשים שילמו - - -

חמד עמאר: המועצה המקומית לא לקחה על עצמה לבדוק כמה התושבים כבר שילמו על קנסות?

חמד עמאר: במיליונים, לא במאות אלפי.

<בשארה מארון: לא, האמת היא שאין לי את המידע הכספי על כמה קנסות.

<בשארה מארון: אני יודע מניסיון של אנשים שאני מכיר שיש אנשים ששילמו 10,000, יש אנשים ששילמו 100,000, תלוי באיזה אזור בנו ובגודל הבניין שבנו.

<בשארה מארון: אבל תבין שאני בתפקיד שנה וחצי, היום אני רואה שיש פחות קנסות, יש פחות לפי מה שאני רואה, אבל היו הרבה קנסות בסכומים - - -

חמד עמאר: בית המשפט התחיל עם יד קלה יותר מבחינת הקנסות?

<בשארה מארון: לא, אני אומר שזה משתנה בין גודל הדירה, בין גודל העבירה או בין גודל המקום, או המקום שבו בנו, פארק, לא פארק, בתחום השיפוט או מחוץ לתחום השיפוט.

<בשארה מארון: זה תלוי, גם בגודל הבניין.

<בשארה מארון: כמו בכל היישובים.

חמד עמאר: מתי, לפי דעתך, נראה תכנית מאושרת בעוספיה?

<בשארה מארון: תכנית מתאר?

חמד עמאר: כן, שתכלול את כל השכונות, כל הבתים.

<בשארה מארון: אני מקווה שעל ידי הרחבת תחום השיפוט, שיכלול את כל הבתים בבעלויות של אנשים פרטיים מעוספיה, זה ייתן מענה לקידום תכנית המתאר.

<בשארה מארון: ופתרון חלופי לכביש העוקף, זה שתי - - -

חמד עמאר: מתי אתה חושב שזה ייגמר?

חמד עמאר: שאנשים יפסיקו להגיע לבתי משפט ויתחילו להוציא רישיונות בנייה?

<בשארה מארון: אני מקווה תוך שלוש-ארבע שנים.

חמד עמאר: שלוש-ארבע שנים?

<בשארה מארון: אני מקווה.

<קריאה: זה במקרה הטוב.

חמד עמאר: יפה, נשמע מאוד מעודד.

חמד עמאר: אני אגיד לך את האמת, הגעתי - - -

<בשארה מארון: יש אנשים פה שיודעים את ההיסטוריה יותר טוב ממני ומכירים את הבעיה.

<בשארה מארון: עד שלא - - -

חמד עמאר: אנחנו כולנו מכירים את הבעיה, לא צריך לדעת היסטוריה בשביל להכיר את הבעיה.

חמד עמאר: אני רוצה את הפתרונות לבעיה.

חמד עמאר: אני שואל אותך כמהנדס של העירייה, שאמור לתת את השירות לאותם אזרחים שגרים באותו יישוב.

חמד עמאר: אתה אומר לי, שלוש-ארבע שנים אולי תהיה תכנית מתאר, ועד שתהיה לי תכנית מפורטת ועד שאותם בתים יקבלו את הרישיונות, אתה מדבר איתי על עשר שנים לפחות.

<בשארה מארון: אני אומר שאנחנו כולנו מכירים את הפרוצדורה של אישור הרחבת תחום שיפוט, כולנו מכירים את זה, זה לא עניין של חצי שנה או - - -

חמד עמאר: אתה מדבר איתי על שנים רבות, אתה לא מדבר על בעיה שנולדה אתמול, הבעיה שלכם נולדה לא אתמול, כי אתה אומר לי שיש כבר שכונות, אז תחומי שיפוט, ידועה הבעיה כבר שנים.

חמד עמאר: זה לא שנתיים ולא שלוש ולא ארבע, הרבה שנים.

חמד עמאר: אז איך התקדמנו?

חמד עמאר: תחומי שיפוט אנחנו תקועים - - -

<בשארה מארון: אני גם אציג בפניך כמה שכונות, למשל מתחם 43 ליד - - - מתחם 43, לחיילים משוחררים, זה בשלבי הפקדה סופיים, זאת אומרת התכנית מתקדמת טוב מאוד.

<בשארה מארון: יש לנו דרומית לרונסון עוד מתחם אחד ל-70 יחידות - - -

חמד עמאר: כמה מתחמים יש היום בעוספיה שמתקדמים?

<בשארה מארון: 14 מתחמים.

<בשארה מארון: אני מדבר על מתחם 43, זה של 300 יחידות דיור, אני מדבר על מתחם דרומית לרונסון, 70 יחידות דיור, זה הסדרת מגרשי מינהל.

חמד עמאר: מי שמקדם את זה הוא משרד השיכון, לא אתם.

<בשארה מארון: נכון, אבל זה בתיאום איתנו.

חמד עמאר: אני מדבר עליכם, אתם כמועצה מקומית עוספיה, איפה אנחנו עומדים, איפה אנחנו מתקדמים.

חמד עמאר: אנחנו תיכף נשאל את מינהל התכנון, הוועדה המחוזית, איפה אנחנו עומדים.

<בשארה מארון: דיברנו על תכנית המתאר, אני אומר שהחסם העיקרי זה הרחבת תחום השיפוט.

<בשארה מארון: בהרחבת תחום השיפוט אתה תפתור את בעיית הלגליזציה של הבתים מחוץ לתחום השיפוט.

<בשארה מארון: עוד דבר אחד, עמק הזיתים, הייתה תכנית של עמק הזיתים א', שאושרה, ובשנה האחרונה התקבלו 350 היתרי בנייה.

<בשארה מארון: עכשיו אנחנו בשלב של תכנון ראשוני של עמק הזיתים ב', המשכיות של כ-2,000 יחידות דיור, של עמק הזיתים א'.

<בשארה מארון: זה מבחינת תכניות מפורטות.

חמד עמאר: תודה רבה.

חמד עמאר: חבר הכנסת אכרם חסון, בבקשה.

אכרם חסון: אני שוב מברך על קיום דיון מאוד חשוב בחיי האוכלוסייה שלנו, במיוחד בכפר עוספיה.

אכרם חסון: אני רוצה לברך את ידידי מהנדס המועצה, בשארה מארון, וגם מנהל המחלקה שהגיע במיוחד וגם נציג הוועדה המחוזית ונציג השלטון המקומי וגם נציג הירוקים.

אכרם חסון: צר לי שהרבה נציגים חשובים גם, כמו החשובים שנמצאים כאן, לא הגיעו, למרות שאנחנו מדברים על עתיד בנינו ועתיד תושבינו וזה דבר שכל הזמן אנחנו מדברים עליו, כל הזמן אנחנו אומרים שהתכנון לא מתקדם.

אכרם חסון: אני גם רוצה לחזור קצת איתך לדיון הקודם.

אכרם חסון: אנחנו רואים גם כאן שהמצב הוא לא בתכנון המקומי, ואני אתן לך קצת מידע מה קרה.

אכרם חסון: יש בעוספיה תכנית מתאר עד/301.

אכרם חסון: כמובן שהמספרים שונו, אבל זה לא משנה, זה אותה תכנית מתאר שהופקדה.

אכרם חסון: בשנה שעברה היא הופקדה והמועצה המקומית באה ומשכה אותה, בעצמה משכה אותה, למה?

אכרם חסון: היו התנגדויות מטעם חברי המועצה, מטעם חלק מהתושבים שראו את עצמם נפגעים קשות, כנראה לא היה שם מה שנקרא חלוקה שווה בשטחי הציבור, במעברים, בשצ"פים שאנחנו כל הזמן מדברים עליהם ולכן הבעיה היום נמצאת במועצת עוספיה.

אכרם חסון: מועצת עוספיה צריכה לתקן את התכנית ולהפקיד אותה בחזרה.

אכרם חסון: לא אנחנו, לא הוועדה המכובדת הזאת, ולא מינהל התכנון יכול לעשות הפקדה אם המועצה לא תתקן ותכניס את זאת.

אכרם חסון: אבל יש גם דברים טובים.

אכרם חסון: נכון, כל מה שאמר בשארה זה נכון, יש מתחמים וחלק מהבתים הם מחוץ לתכנית כי אנשים כל הזמן בונים, בצדק, כי אין מה שנקרא תכנית מתאר מאושרת מלפני 30 שנה עם חזון קדימה איך אפשר לראות את עוספיה ושאר הכפרים, ולכן האנשים עבריינים בעל כורחם, כי אין להם בררה אחרת.

אכרם חסון: אבל שני דברים חשוב לי להגיד לכם כאן.

אכרם חסון: בעמק הזיתים, בזמנו שאני הגשתי, קיבלתי עכשיו מידע ממשלב שנתן לשר, כבר 84 איש קיבלו היתרי בנייה וקיבלו חשמל חוקי ועוד 300 איש עד סוף השנה יקבלו בעוספיה, רק בשכונה אחת, עמק הזיתים, והמהנדס יכול לאשר.

אכרם חסון: אותו דבר בדלית אל כרמל, עד סוף השנה בדלית ובעוספיה 670 בתים יחוברו לחשמל ויקבלו היתרים כחוק, בגלל שהוגשו תכניות והכול בסדר ומתנהל כפי שצריך לעשות.

אכרם חסון: בשאר המקומות, המגמה היא אותה מגמה, שהמינהל אמר והשר כחלון אמר, תגישו תכניות, תקבלו קודם כל חשמל ואחר כך נתחיל לפתור את הבעיות.

אכרם חסון: גם הרשויות קיבלו כסף כדי לתכנן.

אכרם חסון: אני הייתי אצל בינת שוורץ בישיבת עבודה מיוחדת לכל הכפרים הדרוזים ואני ראיתי שחלק גדול מהיישובים קיבלו כסף כדי להתקדם וכדי להתפתח וחבל שאנחנו כל הזמן נתקעים בגלל בירוקרטיה, בגלל התנגדויות ובגלל כל מיני דברים.

אכרם חסון: לכן צריך לשלב ידיים, לעזוב את הפוליטיקה בצד, צריך לבוא ולייצג את כל האזרחים בצורה שווה, לקחת מכל אחד את החלק השווה, כמו כל אחד אחר, כדי שבאמת השכונות יתפתחו ויתקדמו ונתפתח כמו כל יישוב נכון.

אכרם חסון: מצד שני, אדוני היושב ראש, השר גלנט לא מזמן היה שם ואישר 500 יחידות דיור מטעם משרד השיכון, כפי שאתה אמרת.

אכרם חסון: זה מטעם משרד השיכון, זה גם דחיפה לעוספיה, אבל אי אפשר לתכנן במקום התושבים ובמקום המנהיגים שם, הם צריכים לעשות את העבודה, אנחנו נשרת אותם נאמנה.

חמד עמאר: תודה רבה.

חמד עמאר: נציג השלטון המקומי.

<נביה נאסר אל דין: אין לי מה להוסיף.

<נביה נאסר אל דין: אני שמעתי את המהנדס, שמעתי את ד"ר אכרם, זה אותן בעיות, אבל המטבע של שני הצדדים, זה לא צד אחד, אנחנו צריכים להסתכל על הצד שלנו.

חמד עמאר: תודה רבה.

חמד עמאר: רשות הטבע והגנים.

<יובל פלד: כן, אנחנו מלווים את התכניות האלה של עוספיה כבר הרבה שנים, הבעיות האלה ידועות, כמו שנאמר פה על ידי חבר הכנסת אכרם חסון, כבר מזה זמן רב.

<יובל פלד: לפני למעלה מעשור הגענו להבנות שנחתמו ב-2007, נדמה לי, עם העירייה ועם הממונה על המחוז ועברו גם מועצת גנים אצלנו, את ההנהלה שלנו ואת מועצת גנים, שנתנו אישור אוקיי בעצם לגריעה מהגן הלאומי שסובב גם את דליה וגם את עוספיה על הכרמל בהיקף של 2,400 דונם, הכול כדי לאפשר את הפיתוח ולתת פתרונות - - -

חמד עמאר: זה נותן פתרון לתחום השיפוט וההרחבה?

<יובל פלד: זה נתן פתרון בזמנו לכל הבעיות שהיו אז, גם עם צפי להרבה שנים קדימה.

<יובל פלד: אמרנו 'אוקיי, בסדר, השטח הזה יהפוך מגן לאומי לשטח לבינוי, אבל תעשו תכנון'.

<יובל פלד: בסדר, אוקיי, משחררים אותו, עקרונית ישוחרר, מועצת גנים נתנה את האוקיי העקרוני שלה, ישוחרר, אבל צריך להביא לתכנון.

<יובל פלד: בעצם מאז לא נעשה בפועל שום תכנון שאפשר לפיו להיכנס לתכניות מפורטות ולתת היתרים ולפתור את הבעיות.

<יובל פלד: מכל מיני סיבות, מסיבות פנימיות של היישוב, לגיטימיות פחות, לגיטימיות יותר, אבל בפועל השטר, בעיניים שלנו, לא נפרע בהיבט של הרשות המקומית.

<יובל פלד: הדברים האלה בעצם תקועים ולא מאפשרים את הקידום של ה - - -

חמד עמאר: המועצה המקומית לא מתכננת?

חמד עמאר: המהנדס נמצא איתנו כאן.

<יובל פלד: בסדר, אני אומר שתכנית המתאר, שיושבת ואושרה, כמו שהוא אמר, ב-2014, בעצם היא לא אושרה כי היא לא אושרה בוועדה המחוזית בגלל שמשכו את התכנית הזו מהוועדה המחוזית.

<יובל פלד: התכנית הזו לא מאושרת, לצערנו, היא - - -

חמד עמאר: התכנית שמשכתם, הפקדתם אותה בחזרה או עדיין לא?

<בשארה מארון: התכנית לא נמשכה, התכנית נעצרה.

<בשארה מארון: גם אריאל יכול - - - היא נעצרה בגלל חסמים אחרים, אני אומר לך, בגלל העוקף, בגלל הרחבת תחום השיפוט.

<בשארה מארון: הרי גם האנשים אצלנו, יש להם הרבה דרישות.

<בשארה מארון: מה זאת אומרת דרישות?

<בשארה מארון: מישהו שבא ורואה שהבית שלו לא נכלל בתכנית המתאר, הוא רוצה את התכנית שלו בתוך תכנית המתאר, מחוץ לתחום השיפוט.

<בשארה מארון: אתה, אדוני, מנהל רט"ג, או נציג רט"ג, אתה יודע שאם אתה רוצה - - - נכון שהיו הסכמות בין רט"ג לרשות המקומית, גם בזמנו של ד"ר אכרם חסון, אבל זה הליך יותר מסובך ממה שאתה חושב, זה הליך של תכנית מתאר, אתה מאשר תכנית מתאר, אתה מעביר את זה קודם לשטח, אתה לא יכול לעשות תכנית מפורטת נקודתית לשטח שהוא - - - אתה צריך לעשות תכנית מתאר כללית, כוללנית, ואחר כך אתה תטפל בכל ה - - -

חמד עמאר: זה אנחנו יודעים, אנחנו עושים תכנית מתאר קודם כל ואחרי זה תכנית מפורטת.

חמד עמאר: אבל גם יש אפשרות לעשות תכנית מפורטת בלי תכנית מתאר.

<בשארה מארון: זה נכון, אני אישית מסכים איתך.

אכרם חסון: אפשר גם לעשות לגליזציה.

<בשארה מארון: זה נכון.

חמד עמאר: אז נציג הרשות אומר שיש לכם אפשרות של הרחבה של 2,400 שיחתכו אותם מגן לאומי לאפשרות לבנייה.

<בשארה מארון: כן, אני רוצה לשמוע את הוועדה המחוזית, שגם יש חסם מצד הוועדה המחוזית לגבי ה - - -

<אריאל חלפן: אין חסם.

<אריאל חלפן: אפשר לדבר?

חמד עמאר: בבקשה.

חמד עמאר: שם ותפקיד לפרוטוקול.

<אריאל חלפן: שמי אריאל חלפן, אני סגן ראש צוות בלשכת התכנון בוועדה המחוזית חיפה.

<אריאל חלפן: יש תכנית מתאר שהונחה על שולחן הוועדה המחוזית והוועדה המחוזית החליטה להפקיד אותה בחודש יוני 2014.

<אריאל חלפן: מאז בעצם הבנייה הבלתי חוקית - - -

חמד עמאר: הבלתי מורשית.

<אריאל חלפן: הבלתי מורשית בעצם רצה והתכנון רץ אחרי הבנייה.

<אריאל חלפן: זאת אומרת בנייה ותכנון ולא תכנון ובנייה, כמו שצריך להיות.

<אריאל חלפן: זה המצב האמיתי.

<אריאל חלפן: הסוגיה שבאמת - - -

חמד עמאר: אבל התכנית שהוגשה ב-2014 אושרה או נמשכה?

<אריאל חלפן: הוחלט להפקיד אותה בשנת 2014 בגרסה, אני יכול להגיד לכם כמה נתונים, המצב כפי שהוחלט להפקיד אותו - - - בוא נתחיל מזה שתחום הפיתוח המאושר הוא לא משנת 78', כמו שנאמר פה, התכנית המאושר כולל עשרות תכניות, מצרף, קומפילציה של עשרות תכניות מפורטות מאושרות שמכוחן מקבלים היום היתרי בנייה, ביישוב עוספיה, ביישוב דליה.

<אריאל חלפן: זה לא מדויק ששנת 78' היא השנה שבה נעצר התכנון.

<אריאל חלפן: ברגע שהוגשה תכנית מתאר, תכנית מתאר היא תכנית כוללנית שמכוחה לא ניתן לגזור היתרי בנייה - - -

חמד עמאר: אתה רוצה להגיד לי שיש תכניות מפורטות מחוץ לתכנית המתאר, שאישרתן אותן בוועדה והתחברו לחשמל והכול?

<אריאל חלפן: במסגרת הכנת תכנית המתאר החדשה נעשה סקר מצב קיים.

<אריאל חלפן: תחום הפיתוח המאושר הוא בשטח 2,905 דונם ומבחינת הנתונים של התכנית, התכנית כוללת בתוכה 7,181 דונם ותחום הפיתוח שמוצע הוא 4,848 דונם, תוספת של 1,943 דונם למצב המאושר, בכלל זה תוספת של 4,140 יחידות דיור למאושר.

<אריאל חלפן: כלומר תכנית שכוללת במסגרתה כ-8,100 יחידות דיור.

<אריאל חלפן: הרשות המקומית החליטה, אחרי החלטה על הפקדת תכנית, לערוך שינויים בתכנית כדי להוסיף שטח לפיתוח, לכן תכנית המתאר נעצרה, כמו שאמר המהנדס.

<אריאל חלפן: מ-2014 ועד היום הרשות המקומית לא העבירה תכנית שהיא מגובשת וערוכה לפי רצונה ולכן לא התקיים דיון נוסף בשטחים שביקש ראש הרשות להוסיף.

חמד עמאר: למה אתם - - -

<בשארה מארון: לחדד.

<בשארה מארון: מר חמד עמאר שאל אותי מתי הייתה תכנית המתאר האחרונה המאושרת בעוספיה, אני השבתי לו ב-1978 וזה בדוק.

<אריאל חלפן: תכנית המתאר - - -

חמד עמאר: שאושרה ב-78'.

חמד עמאר: כל הנתונים האלה יש - - -

<אריאל חלפן: מאז אושרו תכניות מפורטות.

<בשארה מארון: תכניות מפורטות בגבול תכנית המתאר, לא מחוץ לשיפוט.

<בשארה מארון: אף תכנית מפורטת לא אושרה מחוץ לתחום השיפוט.

חמד עמאר: לא, מחוץ לתכנית המתאר.

<בשארה מארון: בתכנית המתאר גם לא.

חמד עמאר: לא אושר.

<אריאל חלפן: תכנית המתאר כללה שטח מסוים ותכניות מפורטות השלימו היכן שנדרש.

חמד עמאר: בתוך תכנית המתאר, לא מחוץ לתכנית המתאר?

<בשארה מארון: נכון.

חמד עמאר: יש הרבה יישובים שאין להם בכלל תכנית מתאר, אבל המון תכניות מפורטות מאושרות ומחברות לחשמל ומקבלים היתר ומקבלים את כל השירותים מהעירייה ומהמועצה.

<אריאל חלפן: יתרה מזאת, היום אנחנו מקדמים תכנית להגדלת זכויות בנייה בכל תחום הפיתוח המאושר של היישוב, זה נקרא תכנית as is, תכנית שמטרתה להגדיל את זכויות הבנייה כדי לאפשר גם בתוך המרקם המבונה תוספת של אלפי יחידות דיור, זאת אומרת גם ציפוף של הבנייה, גם אפשרות להסדיר את הבנייה הקיימת במידה שהיא חורגת מזכויות הבנייה ובעצם התכנית תאפשר בתוך שטח הפיתוח המאושר לתת היתרי בנייה - - -

חמד עמאר: בתכנית הקיימת.

<אריאל חלפן: בתכנית הקיימת.

<אריאל חלפן: מעבר לזה, כמו שנאמר כאן, תכנית המתאר, לא יכולים לגזור מכוחה ולקבל היתרי בנייה, לכן גם כשתכנית המתאר תופקד יצטרכו תכניות מפורטות שהרשות - - -

חמד עמאר: זה כולנו יודעים, שאנחנו צריכים תכניות מפורטות אחרי זה בשביל להוציא את כל ההיתרים.

<אריאל חלפן: עם זה הרשות - - -

חמד עמאר: אבל אם אתה לא מאשר לי תכנית מתאר, אם אין היום תכנית מתאר מאושרת אנחנו עדיין תקועים אחורה, כמו שקרה לנו בדיון הקודם.

<אריאל חלפן: לכן אני אומר, תכנית המתאר שהוחלט להפקיד אותה כללה תחום מסוים של כ-7,100 דונם, למה לא להפקיד אותה ולאשר אותה?

<אריאל חלפן: אחר כך אפשר - - -

<קריאה: לחכות עוד 30 שנה.

אכרם חסון: זה בגלל ההתנגדויות, בשארה מכיר את החומר.

אכרם חסון: השאלה שלי אחרת - - -

חמד עמאר: אבל תכנית המתאר, כל ההתנגדויות, הוועדה המחוזית יכולה לשים אותן בצד לשלב הבא של ההיתרים, אבל אני רוצה תכנית שתוגש ותאושר.

חמד עמאר: זה החסם.

אכרם חסון: אבל המועצה משכה אותה, לא התושבים.

חמד עמאר: המהנדס אומר שהם לא משכו את זה.

אכרם חסון: לא, עצרו אותה, זה משך אותה.

אכרם חסון: ברגע שאתה עוצר את התכנית כאילו משכת אותה, היא לא מופקדת יותר.

<בשארה מארון: היא לא הופקדה כי רצו לעשות שינויים, שינוי ב - - -

חמד עמאר: בסדר, אנחנו מדברים ב-2014 שינויים, זה שנתיים עברו, וקצת משנתיים.

חמד עמאר: אתה כמהנדס המועצה, איך אתה מקדם את הנושא?

<בשארה מארון: אנחנו מקדמים את הנושא על ידי, אמרתי לך שיש שני חסמים פה, זה עניין תחום השיפוט ועניין הכביש העוקף.

חמד עמאר: תחום השיפוט, מתי התחלתם לטפל בתחום השיפוט?

<בשארה מארון: ישבנו בישיבה האחרונה עם מר יוסף משלב לפני שבועיים, אפילו לפני שבוע - - -

חמד עמאר: אתה, כמהנדס, אתה מקיים ישיבות, מתי אתה רואה שתחום השיפוט יורחב ויביאו את זה לוועדת הפנים לאשר את זה?

<בשארה מארון: אני מקווה שתוך שנה, שנה וחצי.

אכרם חסון: אבל צריך לבקש ממשרד הפנים, מהשר, להקים ועדת גבולות.

<אריאל חלפן: אבל למה לחכות עם - - -

אכרם חסון: בשארה, שר הפנים המוסמך - - -

חמד עמאר: מה שאני לא מבין זה דבר אחד, מה שאני לא מבין כאן, אתה אומר לי שהחסם הראשי שלי עכשיו זה תחום שיפוט ויש לי תכנית מוכנה עכשיו, שהיא לא קשורה בתחום השיפוט, למה אני לא מקדם את זה במקום לחכות עוד שנה וחצי ולהתחיל הכול מחדש?

אכרם חסון: יש התנגדויות, מאות.

חמד עמאר: ההתנגדויות לא קשורות באישור - - -

אכרם חסון: לא, בתכנית המתאר, אנחנו מדברים על תכנית 301, יש מאות התנגדויות.

<בשארה מארון: יש הרבה בתים מחוץ לתחום השיפוט, הרבה בתים לא חוקיים - - -

חמד עמאר: בכל מקום יש המון התנגדויות, אבל אתה אומר לי בעצמך, אולי תחום השיפוט יורחב בעוד שנה וחצי, למה שנה וחצי אני אשב בצד ואחכה עד שאני ארחיב את תחום השיפוט?

חמד עמאר: למה אני לא אקדם מה שנמצא אצלי היום ביד?

חמד עמאר: הנה נציג הוועדה המחוזית מוכן ללכת איתך צעד אחד קדימה בנושא הזה ובינתיים אנחנו נעבוד על הנושא של הרחבת תחום השיפוט.

חמד עמאר: נלך במקביל, למה להיתקע באחד ולהגיד שעד שאני לא מסיים - - - כמו שהיה לי בדיון הקודם, אני חוזר עוד פעם לדיון הקודם, אמרו איחוד וחלוקה, והוועדה המחוזית אומרת להם 'אני לא קשורה לאיחוד וחלוקה, תעשו את זה אצלכם אחרי שאני מאשרת לכם את התכנית'.

חמד עמאר: וכאן אתה בא ואומר לי 'תשמע, אני מחכה שתחום השיפוט שלי יורחב ואז אני אגיש תכנית חדשה ואז אני אתחיל לעבוד ואז אני אחכה עשר שנים', שאותו בית ימשיך לקבל את אותם הקנסות.

<בשארה מארון: בסדר, אני מבין אותך, אבל מניסיון בכל רחבי הארץ תכניות מתאר לא לוקחות שנה ושנתיים, גם לא חמש ושש, תכניות מתאר לוקחות הרבה שנים.

<בשארה מארון: למשל תכנית מתאר של חיפה עדיין לא אושרה.

חמד עמאר: והיא לא תאושר, אבל יש הרבה מתחמים שם שאושרו כמפורטות.

חמד עמאר: אל תיקח את חיפה כדוגמה.

חמד עמאר: אני אגיד לך, בעוד 20 שנה לא תאושר תכנית מתאר בחיפה, כי זה לא מעניין, כי שם כל הזמן, כל מתחם ומתחם, מביאים אותו למפורטת, מאשרים אותו ומקבלים את כל השירותים.

חמד עמאר: אצלנו זה לא קיים בעוספיה.

<בשארה מארון: נכון, אני גם בעד קידום תכניות במקביל, תכניות של מתחמים, זה מה שקורה.

חמד עמאר: יש עוד מישהו שרוצה להוסיף?

חמד עמאר: בבקשה, אתה יכול לעבור לשבת כאן ליד השולחן.

<פריד עלו: אני פריד עלו, מנהל מחלקת תברואה.

<פריד עלו: הנושא של התכניות המפורטות, התייחסת אליהן עם ידע וראש העיר לשעבר יודע.

<פריד עלו: הרי אתה בא, עושה תכנית מפורטת על בתים קיימים וכבישים קיימים, בגלל זה, כמו שהוא אמר, יש הרבה התנגדויות, בגלל זה נעצרה התכנית ב-2014.

<פריד עלו: יש התנגדויות ואפילו המועצה כבר הולכת לפירוק עקב התכנון בעוספיה, התכניות המפורטות.

<פריד עלו: זו הבעיה פה.

חמד עמאר: אנחנו לא מדברים על תכניות מפורטות.

חמד עמאר: ב-2014 לא הוגשה תכנית מפורטת.

<פריד עלו: לא, אתה אמרת שצריך ל - - -

חמד עמאר: לא הוגשה תכנית מפורטת, הוגשה תכנית מתאר.

חמד עמאר: אנחנו מדברים על תכנית מתאר.

חמד עמאר: בוא נבדיל, אני מציע לכם להבדיל בין תכנית מתאר לתכנית מפורטת.

חמד עמאר: תכנית מתאר שבאה ונותנת לי את התחום שאני יכול לתכנן בו תכניות מפורטות.

חמד עמאר: אני רוצה את האישור הזה קודם כל מהוועדה המחוזית ואז אני אתקדם לצעד הבא ויכול ללכת במקביל, גם מפורטת, גם מתאר.

חמד עמאר: אנחנו כאן מפספסים, אתם באים כמועצה, הוא אמר 'אני מחכה, בעוד שנה וחצי אולי ירחיבו לי את תחום השיפוט ואז אני אגיש תכנית חדשה' ואז אולי בשנה וחצי ייבנו לי עוד בתים מחוץ לתחום השיפוט שיאושר לי בעוד שנה וחצי ואז אולי אני אצטרך לחכות עוד שנה וחצי עד שאני אכניס את הבתים.

חמד עמאר: אני זורק כדור ואני רץ אחריו ואני לא מצליח להגיע אליו.

חמד עמאר: למה לא לעצור את הכדור אצלי ולהתחיל להתקדם שלב שלב עם מה שיש לי?

<פריד עלו: זה מה שעשו.

<פריד עלו: הרי עשו תכנית מפורטת, אבל יש התנגדויות לזה וזה מפריע להמשיך את התכנון להרחבת תחום השיפוט.

<פריד עלו: אתם, בתור ועדת משנה, שקמתם לא מזמן, אני מבין, צריך גם לדאוג לזה, להסביר את הנושא.

<פריד עלו: יש תושבים, זה חוסר מודעות לתכנון, אתה לא יכול לבוא לבן אדם היום, באדמה שלו, ולהרוס לו חצי בית או חצי מטבח או חצי קיר, או לא יודע מה.

<פריד עלו: צריך להתייחס למצב הקיים בשטח וזה המועצה עשתה בגדול, הזמינו את כל האנשים, בעלי האדמות, ואחר כך, כתוצאה משיקולים פוליטיים, התעורר כל הנושא של התכנון המפורט וזה מפריע גם להמשך התכנון המורחב בתחום השיפוט.

<פריד עלו: יש פה גם תושב המקום - - -

חמד עמאר: יש קשר בין המפורט לתחום השיפוט?

חמד עמאר: איזה קשר יש ביניהם?

<פריד עלו: הרי אתה, אם היו מושכים לך את המפורט, אתה לא יכול כבר להרחיב.

<פריד עלו: יש הסכמה מרשות הגנים, אבל אתה לא יכול לתכנן על ההסכמה, זה הסכמות, זה לא משהו שהם מעבירים לך את האדמה, 'בוא תתכנן'.

<פריד עלו: אתה לא יכול לתכנן ככה.

<פריד עלו: הם אמרו שהם מסכימים, אבל בפועל שום דבר, אתה לא יכול לתכנן.

<יובל פלד: בטח שאתה יכול לתכנן.

<יובל פלד: הם נועדו כדי לתכנן.

<פריד עלו: נכון, אבל זה עולה כסף - - -

<יובל פלד: אתם עוצרים את התכנון סתם, אתם נפגעים מזה.

<פריד עלו: הם קיבלו כסף לתכנון, אבל לא ברשות הגנים, הם קיבלו למפורטות.

<בשארה מארון: אני רוצה לחדד משהו פה.

<בשארה מארון: הרי תכנית המתאר קבעה 14 מתחמים, לקדם תכנון של 14 המתחמים, אף אחד לא יעצור את זה, אפילו הרחבת תחום השיפוט, אפילו עצירת תכנית המתאר, או תקיעת תכנית המתאר, אנחנו יכולים לתכנן את 14 המתחמים האלה.

<בשארה מארון: יש לנו תכנון של מספר מתחמים שציינתי ואפשר לעבוד על 14 המתחמים, אין שום קשר לתכנית המתאר.

חמד עמאר: זה מה שאמרתי, ועד היום אין תכנית מתאר, אז למה זה תקוע, המתחמים?

<בשארה מארון: ני ציינתי מספר מתחמים ש - - -

חמד עמאר: ציינת לי שני מתחמים ששייכים למשרד השיכון של חיילים משוחררים בעמק הזיתים - - -

<בשארה מארון: אבל הם בעוספיה.

<בשארה מארון: אנחנו מקדמים את זה.

<אריאל חלפן: אני יכול להראות לכם את התשריט.

<אריאל חלפן: זה העותק של תכנית המתאר של עוספיה שנדון להפקדה.

<אריאל חלפן: אתם יכולים להתרשם שיש כאן הרחבה גדולה מאוד, כפי שאמרתי, של כ-2,000 דונם.

<אריאל חלפן: הרחבה גדולה מאוד בחלק הדרום מזרחי, הרחבה גדולה מאוד, כל השטחים המערביים, השלוחות האלה זה קרקעות מדינה שמקודמות על ידי משרד השיכון, מתחם 43, שנאמר קודם, זה - - -

חמד עמאר: ואלה כולם בתחום השיפוט של המועצה המקומית?

<אריאל חלפן: כולם בתחום השיפוט.

<אריאל חלפן: הקו הכחול זה הקו של גבול השיפוט.

חמד עמאר: איפה החריגה שלי?

<אריאל חלפן: כרגע לא רואים את זה כאן, אבל יש כנראה, כנראה, בתים שהם מעבר לתחום השיפוט.

<בשארה מארון: לא, החריגה היא פה.

<בשארה מארון: זה בית הספר החדש, החריגה היא פה, החריגה היא פה, חריגה גם פה.

<בשארה מארון: יש חריגות גם פה.

<אריאל חלפן: שימו לב להיקף הפיתוח שתכנית המתאר מאפשרת ובעצם מספר בתים מעכבים את הקידום של 2,000 דונם לפיתוח.

חמד עמאר: אם הם יפקידו את זה, תוך כמה זמן אמורים לאשר את תכנית המתאר הזאת?

<אריאל חלפן: עכשיו מתקבל תקציב להמשך ה - - - הבעיה היא שראש הרשות רוצה לקדם תכנית מתאר בשטח הרבה יותר גדול מהשטח שאתם רואים כאן.

חמד עמאר: אבל זה לא בתחום שיפוטו אז זה תקוע עד שיקבל את תחום השיפוט.

<אריאל חלפן: השאלה היא האם אנחנו חוזרים לגרסה כפי שהופקדה, האם אנחנו מרחיבים עוד בהתאם לסיכומים שראש המועצה השיג.

<אריאל חלפן: השאלה איך מתקדמים, איפה הקו הכחול - - -

חמד עמאר: התחלתם להכין תכנית לפי מה שראש המועצה שוקל?

<בשארה מארון: כן, אני אומר לך עוד הפעם, שני החסמים זה היה הכביש העוקף המאושר הזה, יש חלופה שעולה מיליונים של כסף ועכשיו אנחנו עובדים על חלופה חדשה, שהיא בהרבה פחות כסף מזה.

<בשארה מארון: זאת אומרת תכנית המתאר תשונה, זה לא רק עניין תחום השיפוט, גם בעיות בתכנון בכביש העוקף, שלא יכול להישאר עד אין סוף בתכנית המתאר.

<אריאל חלפן: כמו שאתם רואים, הכביש העוקף החדש, שהוא בעצם לא כביש עוקף, לא קוראים לו עוקף, אלא כביש מחבר שכונות, מכיוון שהוא נמצא ממש בתוך - - -

חמד עמאר: זה לא עוקף, מחבר שכונות.

<אריאל חלפן: הכביש העוקף הוא כביש שלא ישים, הוא כביש שנמצא - - -

חמד עמאר: הוא כביש טבעת בעצם.

<אריאל חלפן: בדיוק.

<בשארה מארון: עם ארבעה-חמישה גשרים - - -

חמד עמאר: זה נראה לי כביש טבעת יותר מכביש עוקף.

<בשארה מארון: נכון, זה לא כביש מעשי.

<בשארה מארון: בגלל זה יש לנו חלופה, ישבנו על זה כבר פעמיים-שלוש עם משלב ועם המתכננים, ישבנו על חלופה חדשה שתבטל גם את זה, שתציע חלופה במקום זה.

<בשארה מארון: הרי זה גם החסם הראשי.

אכרם חסון: והוא משחרר הרבה אדמות שם.

<בשארה מארון: זה משחרר הרבה אדמות.

<אריאל חלפן: המועצה המקומית מקדמת היום תכנית למתחם 43 והיא מסתמכת על החיבור הזה שיהיה, הוא מסתמך על החיבור כפי שהוא היום, כפי שהוא היה מתוכנן במסגרת - - -

<בשארה מארון: לא, אבל יש תיאום בין 43 - - -

<אריאל חלפן: יתרה מזאת, הממונה על המחוז בכובע שלו כיושב ראש רכס הכרמל, מקדם היום את התכנון לכביש הזה.

<בשארה מארון: נכון, זה מה שאני אומר.

חמד עמאר: אז מה?

חמד עמאר: אתה אומר שני דברים באותו זמן, אתה אומר 'אנחנו מחפשים חלופה לזה' ואתה אומר שמנהל המחוז - - -

<בשארה מארון: זה בדיוק מה שהוא אומר.

<בשארה מארון: אם מנהל המחוז - - -

חמד עמאר: חלופה או לקדם את התכנית של זה?

<בשארה מארון: לא, חלופה לזה.

<בשארה מארון: זה לא מעשי, זה הרבה - - -

חמד עמאר: אבל מה שהוא אומר זה שמקדמים את ה - - -

<אריאל חלפן: יש כבר מתכנן, נבחר מתכנן לקדם את ה - - -

אכרם חסון: אבל זה שני דברים שונים, הכביש הזה מחבר שכונות, אבל הוועדה המחוזית, כדי לאשר את התכנית, היא צריכה עוקף כפרים.

אכרם חסון: הכוונה של בשארה לכביש שם, שהוא לא ישים, לעשות עוד כביש אחר, חדש.

<אריאל חלפן: המונח עוקף כפרים כבר לא קיים, מכיוון שקיים תכנון - - -

חמד עמאר: עוקף כפרים זה לא חסם.

אכרם חסון: אבל אי אפשר לעקוף כפרים, כי זה נבנה על בתים.

אכרם חסון: תסתכל, יש בתים בתוך התוואי של הכביש.

אכרם חסון: זה לא ישים.

חמד עמאר: איך מקדמים אותו בוועדה אם יש בתים במתחם?

אכרם חסון: צריך להזיז אותו.

אכרם חסון: צריך לשנות, להזיז.

<אריאל חלפן: אני לא בטוח שיש בתים, ואם נבנה בית אחד, אז מה?

<אריאל חלפן: אז אי אפשר ליישם?

<אריאל חלפן: כל כביש לא ניתן יהיה ליישם.

אכרם חסון: נכון, אבל יש לך יותר מ-20 בתים על הכביש הזה.

<אריאל חלפן: התוואי הזה חייב להיות משוחרר לבנייה.

<קריאה: אתה בוועדה מחוזית לא יודע אם נבנה בכביש או לא?

<קריאה: בטח שבנו, בנו בתים על הכביש.

<אריאל חלפן: חייב להיות כביש טבעתי - - -

חמד עמאר: אני איתך, צריך להיות כביש, אבל שהוא יהיה ישים.

<אריאל חלפן: הוא ישים, הוא רק עכשיו הוצע.

<בשארה מארון: מדברים על שינוי תוואי, הכביש הזה הוא לא ישים, זה עולה הרבה כסף, שלושה-ארבעה גשרים - - -

<אריאל חלפן: זה לא זה.

<בשארה מארון: עובדים על חלופה לזה אפילו.

<אריאל חלפן: אתה מדבר על הכביש הזה.

אכרם חסון: לא, על האדום, תסתכל.

אכרם חסון: יש לך שישה-שבעה בתים בתוך העסק.

<אריאל חלפן: באדום, לפי מה שאני בדקתי לפני שנה, יחסית לתצ"א של שנת 2014, יש יישור שטח.

<אריאל חלפן: אם יש לוועדה המקומית נתונים אחרים, אין לי מידע על זה.

<אריאל חלפן: אבל הכביש הזה הוא כביש מחבר שכונות, בעצם הוא אמור לספק לכל ה-1,000 יחידות דיור שאמורות להיות פה, קרקעות מדינה, לזוגות צעירים, יש כאן 2,000 דונם שמיועדים לפיתוח, חבל לזרוק את התכנית הזאת - - -

אכרם חסון: לא לזרוק, צריך להסיט אותו רק בכמה מטרים בכמה מקומות וזה הכול.

<אריאל חלפן: חבל היום לשנות את - - -

אכרם חסון: אסור לשנות, אבל אני אומר לך, צריך להסיט אותו מכמה מקומות, שלא יפריע לבתים, ובזה נגמר העסק.

אכרם חסון: תיקונים קטנים.

<אריאל חלפן: מה שצריך זה לקדם במקביל את המתאר ותכניות מפורטות, כדי שאפשר יהיה לקדם את ה-2,000 דונם הרחבה.

<בשארה מארון: אני בטוח בעניין - - - האדום, שציין אותו ד"ר אכרם חסון, זה הכביש המחבר שכונות כאשר למעשה צריך לבטל את הכביש העוקף ההיסטורי.

<בשארה מארון: אבל גם הכביש הזה - - -

חמד עמאר: כבר נבנו בתים ב - - -

<בשארה מארון: לא רק זה, זה לא ישים, זה עולה הרבה כסף, זה ארבעה-חמישה גשרים.

<בשארה מארון: אז באנו וישבנו עם מר יוסף משלב, עם אזדהר, מתכננת הוועדה המקומית, והמתכנן ומר זוכמן, שהיה יועץ במשרד התחבורה, עשינו כמה ישיבות ויש חלופות.

<בשארה מארון: אריאל, זה לא מדויק מה שאתה ציינת, מה שמדויק זה מה שתראה עכשיו בוועדה המחוזית, שיוצג לך בעוד חודש, כביש חלופי לאדום הזה.

<אריאל חלפן: בסדר, אבל תכנית המתאר, אם אנחנו מדברים על תכנית המתאר, תכנית המתאר שהיא בעצם מציעה הרחבה של אלפי דונמים, אלפי יחידות דיור - - -

<יובל פלד: עשרות רבות של שנים קדימה.

<אריאל חלפן: צריכים היום לקדם אותה.

<אריאל חלפן: כי אם יחכו איתה, כמו שאמרתם, עד ש - - -

חמד עמאר: מה שצריך ללכת זה ללכת במקביל, אחת, להגדיל את תחום השיפוט של היישוב, שמאפשר לי הרחבה של תכנית מתאר ולקדם את תכנית המתאר הקיימת על מנת לתת את הפתרונות לתושבים שרוצים לקדם את התכנון שלהם ולקבל את רישיונות הבנייה, ובמקביל לקדם את התכניות המפורטות.

חמד עמאר: צריך ללכת הכול במקביל וזה מה שאני מציע למועצה המקומית עוספיה.

חמד עמאר: אני מסכם את דבריי.

חמד עמאר: אם מישהו לא רוצה להוסיף משהו אז אני מסכם את הדיון הזה.

חמד עמאר: בדיון הזה אנחנו מגלים שהייתה תכנית מתאר ליישוב עוספיה שהוגשה ב-2014, היא הוקפאה מאז 2014, אנחנו מחכים להרחבה של תחום השיפוט של היישוב עוספיה ובינתיים אנחנו לא מתקדמים, לא בתכנית המתאר ולא בתכניות המפורטות.

חמד עמאר: לכן מה שאני מציע, ללכת במקביל, לא לקשור אחד בשני.

חמד עמאר: מנציג המועצה, שהוא גם מהנדס המועצה, נאמר שאולי בעוד שנה וחצי נקבל את האישור של ההרחבה ובשנה וחצי האלה אני רוצה לשבת ולא לעשות כלום?

חמד עמאר: בשנה וחצי אני רוצה להתקדם.

חמד עמאר: לכן אם הכביש המוצע נכנס בתוך בתים, ניתן להזיז גם את הכביש הקיים, אבל צריך לעבוד במקביל.

חמד עמאר: הנושא של תכנון ובנייה היום ביישוב עוספיה חייב ללכת קדימה, אנחנו לא יכולים להישאר במקום שאנחנו נמצאים בו, חייבים להתקדם קדימה.

חמד עמאר: התושב, האזרח הפשוט רוצה את הפתרון, האזרח הפשוט לא רוצה להגיע לבתי משפט, האזרח הפשוט רוצה להיות מחובר לחשמל באופן חוקי, האזרח הפשוט רוצה שכביש יגיע ליד הבית שלו וגם שיהיה מחובר למערכת הביוב.

חמד עמאר: האזרח הפשוט לא רוצה לחכות עד שתכנית ההרחבה של המדינה תאושר.

חמד עמאר: יושבים כאן נציג הרשות, שאומר שאין לו התנגדות והוא הגיע להסכמים איתכם במתחם הקיים.

חמד עמאר: אז בואו נקדם את המתחם.

חמד עמאר: לכן אני פונה גם למהנדס המועצה, לקדם את כל הנושא של תכנית המתאר המוצעת, עם התיקונים הדרושים של הכביש שעובר בתוואי בתים, ולעבוד במקביל על קידום המתחמים במפורטת וגם לקדם את הנושא של הרחבת תחום השיפוט של היישוב.

<אריאל חלפן: בהתאם לעותק שהוחלט - - - בעצם הוועדה המחוזית החליטה להפקיד ב-2014 את הגבול שאתם ראיתם כרגע.

חמד עמאר: אבל הוועדה המחוזית יכולה עם תיקונים קטנים של הכביש, שיכולים לעשות את זה, זה לא יהווה חסם לקידום התכנית.

<אריאל חלפן: אני לא מדבר על הכביש, אני מדבר על תחום הפיתוח.

<אריאל חלפן: תחום הפיתוח, כפי שכאן הוצג כאן, כפי שהוועדה המחוזית החליטה להפקיד אותו, זה תחום הפיתוח שמקובל על כל מוסדות התכנון.

חמד עמאר: אני אומר ללכת במקביל על הכול.

חמד עמאר: אני לא יכול לחכות.

חמד עמאר: אתה אומר רק על זה, והמועצה אומרת 'אם אני לא מרחיב את הכול אני לא מתקדם' ומחכה להרחבת תחום שיפוט.

חמד עמאר: אני לא רוצה לקשור אחד בשני, אני רוצה להתקדם במקביל.

חמד עמאר: בשביל שתהיה לי תוצאה בסופו של דבר אני צריך לעבוד בכל המישורים, גם במפורטת, גם בהרחבת תכנית מתאר, גם בהרחבת תחום שיפוט, הכול צריך ללכת ביחד.

חמד עמאר: אנחנו רואים ואתם רואים את זה, אנשים בונים את הבית שלהם, כי הם רוצים לגור, הם רוצים קורת גג, הם רוצים להתחתן, הם רוצים לבנות משפחה, הם לא עבריינים, הם רוצים לגור וזכותו של אזרח במדינת ישראל לקבל את המעון.

חמד עמאר: זה אחד הדברים הבסיסיים שדיברנו עליהם, מעון זה דבר בסיסי.

חמד עמאר: אני חושב, כוועדה מחוזית, היא צריכה ללכת צעד אחד קדימה עם המועצה המקומית ולקדם את העניין.

חמד עמאר: תודה רבה לכולם, אנחנו נמשיך לעקוב אחרי הנושא של קידום תכנית המתאר בעוספיה.

חמד עמאר: תודה.